kardosdrur/scandi-wiki huggingface dataset:
Ivano Balić

Ivano Balić (født 1. april 1979 i Split) er en tidligere kroatisk håndboldspiller, der stoppede sin aktive karriere i 2015.

Han regnes som værende blandt verdens bedste håndboldspillere nogensinde. I 2003 og 2006 blev Ivano Balić kåret til verdens bedste håndboldspiller.

Karriere

Klubhold 
Han startede med at spille håndbold som 6-årig i en klub ved navn R.K. Split. Da Balić blev ynglingespiller, var han ikke engang på 2. holdet i sin klub, men 3. holdet. Der var ikke mange der troede på Balic dengang, men nu er han en af verdens bedste håndboldspillere. Senere skiftede han til R.K. Metković. I R.K. Metković opdagede mange hans talent. Det gjorde Portland San Antonio også, som han spillede for inden han skiftede til RK Zagreb.

Landshold 
Ivano Balić spillede 198 kampe og scorede 535 mål for det kroatiske landshold. I 2003 var han med til at vinde VM-guld, og ved OL 2004 i Athen var han med til at blive olympisk mester. I 2005 og 2009 blev det til VM-sølv, mens det både i 2008 og 2010 blev til EM-sølv. Han var desuden med til OL 2008 i Beijing, hvor Kroatien blev nummer fire, og 2012 i London, hvor det blev til kroatisk bronze. Balić var Kroatiens flagbærer ved åbningsceremonien ved OL 2008. 

Han er blevet kåret til den mest værdifulde spiller ved både OL, EM og VM i håndbold. Han blev valgt seks gange i træk til den mest værdifulde spiller ved fem stor håndboldturneringer: EM 2004, OL 2004, VM 2005, EM 2006 og VM 2007. Ved EM 2008 blev han kåret til turneringens bedste playmaker. 

I 2010 blev Ivano Balić kåret af den Internationale Håndbold Forbund IHF som den bedste håndboldspiller gennem tiderne med 48,7% af stemmerne foran Nikola Karabatic med 33,7% og Talant Dushebajew med 16,5%.

Privat 
Ivano Balić har sammen med ekskonen, Ivana, sønnen Dino på 9 år. Ivano Balić blev i 2006 skilt fra sin nuværende ekskone, Ivana Balić, efter 7 års ægteskab.

Referencer

Eksterne henvisninger 

 

Håndboldspillere fra Kroatien
Håndboldspillere fra R.K. Split
Håndboldspillere fra R.K. Metković
Håndboldspillere fra Portland San Antonio
Håndboldspillere fra RK Zagreb
Håndboldspillere fra HSG Wetzlar
Personer fra Split
Deltagere for Kroatien ved sommer-OL 2004
Deltagere for Kroatien ved sommer-OL 2008
Deltagere for Kroatien ved sommer-OL 2012
Olympiske mestre fra Kroatien
Olympiske bronzemedaljevindere fra Kroatien
Allan Kaprow

Allan Kaprow (23. august 1927 – 5. april 2006) var en amerikansk kunstner. Han gjorde sig kendt gennem sine happenings på 1950'erne og 60'erne, han anses som skaberen af begrebet happening som kunst og regnes som en af foregangsfigurerne for denne performancekunst.

Kunstnere fra USA
Performancekunstnere
Rigtige mænd gider ikke høre mere vrøvl

Rigtige mænd gider ikke høre mere vrøvl er et album fra 1985 og det femte i rækken fra tv·2. Tekst og musik er af Steffen Brandt. Den er indspillet i Puk-studiet ved Randers og produceret af den engelske producer Greg Walsh.

Albummet var det mest solgte album i Danmark i 1985. Pladen blev en salgssucces for gruppen og er solgt i mere end 250.000 eksemplarer, hvilket gør det til den mest solgte tv-2-plade til dato. Titelnummeret blev kritiseret af kvindesagsorganisationer for at være mandschauvinistisk, selvom teksten egentlig er en ironisering over tidens "rigtige mænd". Udover titelnummeret blev også "Hele Verden Fra Forstanden" et stort hit.

Numre 
Side 1
 "Rigtige Mænd"
 "På Skanderborg Station"
 "Hr. Og Fru Danmark"
 "Eventyr For Begyndere"
 "Vi Er Verden"
Side 2
 "Det Er Mig Du Drømmer Om"
 "Evelyn"
 "Det Var Sommer"
 "September 85"
 "Hele Verden Fra Forstanden"

Referencer

Eksterne henvisninger 
 Rigtige mænd – gider ikke høre mere vrøvl på tv-2.dk

Album fra 1985
Tv·2-album
Per Berthelsen

Per Berthelsen (født 12. februar 1950 i Qeqertarsuaq) er en grønlandsk politiker og musiker, og nuværende medlem af Grønlands Landsting for Siumut.

Han er søn af tidl. borgmester i Nuuk Rasmus Berthelsen og hustru Ane Sofie Berthelsen født Egede. Per Berthelsen er gift (1988) med lærer Helene Berthelsen, født Broberg. Han er stedfar til sangerinden Julie Berthelsen.

Per Berthelsen var medstifter af grønlandske rockgruppe Sumé. Student fra Sorø Akademi og uddannet lærer fra Holbæk Seminarium i 1975.

Politisk karriere 
Medlem af kommunalbestyrelsen i Nuuk siden 1993.

Indvalgt i Landstinget første gang i 1999 for partiet Siumut. Per Berthelsen blev ekskluderet fra partiet Siumut i 2001, og stiftede på denne baggrund et nyt parti, Demokraterne.

Partiet Demokraterne fik nok stemmer til at Per Berthelsen blev medlem af Grønlands Landsting. Formand for partiet 2002-2008. 

Modtager af Grønlands Hjemmestyres fortjenstmedalje Nersornaat i sølv.

Per Berthelsen ophørte som formand for Demokraterne ved et – efter hans opfattelse – fingeret formandsvalg, som han end ikke stillede op til. Fra 2008 blev han atter medlem af partiet Siumut og genvalgt for dette parti ved landstingsvalget i 2009. Efter partiskiftet blev han medlem af Landstingets formandskab, Landstingets finansudvalg samt tingets udenrigs- og sikkerhedspolitiske udvalg. For Siumut var han Landsstyremdlem for Finanser og Udenrigspolitiske anliggende i knapt 10 måneder indtil valget i 2009.

Ved valget den 5. april 2013 blev Per Berthelsen ikke genvalgt til Grønlands Landsting. Senere kom han dog ind som langtidssuppleant i kommunalbestyrelsen i Kommuneqarfik Sermersooq med 3. bedste stemmetal.

Sumé
Berthelsen var medstifter af rockorkestret Sumé i 1972 sammen med sin skolekammerat Malik Høegh. Sumé var et pionerende orkester der som de første spillede rock musik med grønlandske tekster, de opnåede stor succes i grønland og nogle af deres plader blev solgt i oplag på størrelse med en femtedel af Grønlands befolkning.

QaaQ 
Per Berthelsen er stifter og frontfigur i rockbandet QaaQ, QaaQ udkom med en live dvd og cd i 2013.

Referencer

Eksterne henvisninger 
Demokraternes hjemmeside

Musikere fra Grønland
Politikere fra Siumut
Medlemmer af Landstinget
Medlemmer af Landsstyret
Modtagere af Nersornaat i sølv
Inatsisartutmedlemmer
Personer i Kraks Blå Bog
Wisper

Wisper er en flod i  den tyske delstat Hessen. Den er en af Rhinens bifloder fra højre med en længde på 30 km. Den har sit udspring i den vestlige del af Taunusbjergene, i Rheingau-Taunus-Kreis nær en lille landsby ved navn Wisper. Den løber mod sydvest gennem den skovklædte dal med ruiner af slotte fra middelalderen. Det omliggende område er et populært friluftsområde. En kunstig sø, Wispersee, er fyldt med ørreder og er et populært fiskested. Wisper munder ud i Rhinen ved Lorch.

Bifloder
Ernstbach
Tiefenbach
Werkerbach

Byer
Lorch 
Geroldstein
Ramschied

Rhinens bifloder
Floder i Hessen
Yngling

Yngling kan henvise til flere begreber:

 Yngling (bådtype)
 Yngling (plante)
 Yngling (person) – ældre betegnelse for en ung mand, der også bruges i foreningsidræt som aldersbetegnelse for ungdomsspillere før de bliver seniorer.
 Yngling (slægt). Sagaen om den hedder Ynglingesaga
Samhain

Samhain (udtalt sow-in, sah-vin, sahm-hayn) var en keltisk høstfestival. I dag fejres den i engelsktalende lande, af wiccanere og nyhedninge, samt i andre vestlige lande under navnet halloween

Navnet menes at komme af den indoeuropæiske rod *semo- (= sommer). (Forslaget om, at ordet kan betyde "sommerslut, sommerens ende", af sam (= sommer) og fuin (= slutning) kan være folkeetymologi.) I 1907 foreslog Whitley Stokes et proto-keltisk *samani (= forsamling), mens Joseph Vendryes afviste en sammenhæng med *semo- (= sommer), fordi den keltiske sommer endte i august.

Højtiden fejres den 31. oktober til 1. november på den nordlige halvkugle, og den 30. april til 1. maj på den sydlige halvkugle. Ifølge keltisk tradition begynder det keltiske nytår 1. november. Det symboliserer overgangen fra lys til mørke.

Nyhedenskab 
Samhain er kendt som de dødes fest, da sløret mellem verdnerne på denne tid af året påståes at være tyndt. Derfor kommunikerer man med og mindes de døde. Ifølge årshjulets cyklus er samhain natten, hvor guden dør og stiger ned i dødsriget. Gudinden sørger over tabet af sin elsker, som det kendes fra antikke myter, hvor Ishtar sørger over Tammuz; Kybele over Attis, Afrodite over Adonis - en ung gud dør, og gudinden sørger over ham.

Hermed er det også en fejring af reinkarnation, forbundet med den keltiske gudinde Ceridwens gryde. Ifølge middelalderdigtning fra Wales var Ceridwen i besiddelse af gryden med skjaldemjød, der også kendes i norrøn mytologi. I Elis Gruffydds beretning fra 1500-tallet forlyder det, at Ceridwens tjener Gwion Bach drak tre dråber af skjaldemjøden fra sin frues gryde, hvorefter Ceridwen slugte ham. Gennem hende blev han genfødt som digteren Taliesin.

Traditioner 
Traditioner varierer, men er som oftest:
 Bål
 Udklædning
 Divination
 Kreering og udsætning af udhulede græskar og/eller rodfrugter med lys i
 Kommunikere med de døde
 Lave traditionel mad
 Huske og ære afdøde familiemedlemmer gennem forskellige ritualer

Kilder/referencer 

Højtider
Keltere
Gabriel Batistuta

Gabriel Omar Batistuta (født 1. februar 1969) er en tidligere argentinsk fodboldspiller, og en af de mest målfarlige spillere verden har set i nyere tid. Batistuta, som fik kælenavnet «Batigol», scorede 56 mål i78 landskampe for Argentina– deriblandt ti scoringer i VM i fodbold. Han er også den eneste fodboldspiller som har scoret hattrick i to forskellige VM-turneringer.

Fodboldspillere fra Argentina
Fodboldspillere fra Newell's Old Boys
Fodboldspillere fra Club Atlético River Plate
Fodboldspillere fra Boca Juniors
Fodboldspillere fra ACF Fiorentina
Fodboldspillere fra AS Roma
Fodboldspillere fra FC Internazionale Milano
Deltagere ved verdensmesterskabet i fodbold 1994
Deltagere ved verdensmesterskabet i fodbold 1998
Deltagere ved verdensmesterskabet i fodbold 2002
Trække krog

At trække krog er en styrkeprøve mellem to personer, som går ud på, at man kroger langfingeren sammen og derefter forsøger at få modstanderen til at miste balancen ved at trække eller skubbe. Den person, der først flytter en af sine fødder fra gulvet, har tabt.

At trække krog har ligesom armlægning rødder langt tilbage i historien. Oprindeligt kommer styrkeprøven fra Alpelandet, hovedsageligt Bayern og Østrig. Den dag i dag bliver der årligt afholdt danmarksmesterskaber i at trække krog på Tyrol Bodega på Amager.

Udtrykket at trække krog bruges også som billedsprog om to stridende parter.

Spil og lege
Lionel Kieseritzky

Lionel Adalbert Bagration Felix Kieseritzky (født 1. januar 1806 Tartu, Estland, død 18. maj 1853 i Paris, Frankrig) var en skakspiller, der i eftertiden primært er kendt for at have tabt "Det udødelige parti" mod Adolf Anderssen, men af samtiden blev regnet blandt verdens bedste.

Biografi 
Lionel Kieseritzky blev født i en baltisk tysk familie i Tartu, Estland. Han studerede på universitet fra 1825 til 1829 og blev derefter matematiklærer. I 1839 tog han til Paris for at blive professionel skakspiller. Han tog fem francs i timen for lektioner eller partier og redigerede desuden i en periode skaktidsskriftet La Régence, opkaldt efter Café de la Régence, Paris' skakcentrum.

Han var på det tidspunkt blandt de fire stærkeste mestre i Frankrig – de øvrige var Louis de la Bourdonnais, Pierre Charles Fournier de Saint-Amant og Boncourt, med de la Bourdonnais som den uofficielle verdensmester. Fra denne døde i 1840 og i årene fremover blev han sammen med Howard Staunton regnet blandt de to bedste spillere i verden.

I 1842 spillede han en uafgjort match mod Ignazio Calvi, og i 1846 vandt han matcher mod to tyske mestre, Bernhard Horwitz og Daniel Harrwitz

Han blev inviteret til at deltage i den første internationale skakturnering, som fandt sted i London i 1851. Her tabte 0,5-2,5 han i første runde til Adolf Anderssen, den senere vinder af turneringen, efter to katastrofale tabspartier. Ved siden af turneringen spillede de to også et løst parti, som er gået over i skakhistorien som "Det udødelige parti". Selv om han tabte partiet, var det Kieseritzky selv, der nedskrev og publicerede partiet i La Regence.

Ca. et halvt år efter London-turneringen slog Kieseritsky Anderssen 10-6 i en match, og ifølge Chessmetrics beregninger, var han verdens nummer et på dette tidspunkt.

Kieseritzky døde i 1853 i Paris.

Et partieksempel 
Det følgende parti, hvor Kieseritzky spiller sort mod John William Schulten (Paris 1844) viser måske hans fineste kombination:

1.e4 e5 2.f4 exf4 3.Lc4 Dh4+ 4.Kf1 b5 5.Lxb5 Sf6 6.Sc3 Sg4 7.Sh3 Sc6 8.Sd5 Sd4 9.Sxc7+ Kd8 10.Sxa8 f3! 11.d3 f6 12.Lc4 d5 13.Lxd5 Ld6 14.De1? (14.e5! ser ud til at give fordel til hvid, men nu løber han lige ind i en forceret mat) 14...fxg2+ 15.Kxg2 Dxh3+!! 16.Kxh3 Se3+ 17.Kh4 Sf3+ 18.Kh5 Lg4# 0-1

Noter

Eksterne henvisninger 

 
 The Kieseritzky Family

Skakspillere fra Estland
Skakspillere fra Frankrig
Kap Verdes nationalvåben

Kap Verdes nationalvåben består af to blå og en hvid cirkel med en blå trekant i midten med en brændende fakkel, under trekanten tre blå striber. I bue over triangelen er landets navn på portugisisk. Cirkelen er omkranset af ti stjerner og to palmekviste. De ti stjerner repræsenterer de ti største øer. Trekanten med fakkelen symboliserer national enighed og frihed. 

Nationalvåben
Rigsvåbener fra Afrika
Armlægning

Armlægning/armbrydning er en fysisk styrke-konkurrence mellem to personer. De to kombattanter sidder eller står over for hinanden med et bord imellem sig. Sporten er generelt stående, men der er indført en kategori hvor det er siddende til f.eks. kørestolsbrugere.

Derefter tager de med højre, eller venstre hånd fat om modstanderens højre hånd. Albuerne skal hele tiden være placeret på puden - det anses som en fejl, hvis albuen kommer væk fra puden. Den som kan presse modstanderens hånd ned til markøren har vundet.

I Danmark er sporten repræsenteret at Armbrydning Danmark, som er anerkendt som kampsport, og hører under Dansk Danmarks Brydeforbund, og DIF. Armbrydning Danmark er underlagt Antidoping Danmark. Der er flere klubber for armbrydning i Danmark.

Sporten afholder både Danmarksmesterskaber og lokale mesterskaber.

Armbrydning kan dateres 4000 år tilbage, og er mest kendt i USA. Her kendte man oprindeligt sporten som "Indian wrestling" da også de indfødte amerikanere udøvede sporten. Også i det gamle Egypten har man fundet spor efter armbrydning. De ældste dokumenter er dokumenter fra japan, fra 700 tallet, som beskriver armbrydning ved et bord, som vi kender det i dag.

Kendte udøvere 
 Heidi Andersson
 John Brzenk
 Ron Bath
 Michael Selearis
 Travis Bagent
 Marcio Barboza

Kilder og henvisninger

Kampsport
Christopher Marlowe

Christopher "Kit" Marlowe (døbt 26. februar 1564, død 30. maj 1593) var en engelsk dramatiker, poet og oversætter fra elisabethansk tid. Han var den største elisabethanske tragedieforfatter før William Shakespeare og er kendt for sine blankvers, sine protagonister, og sit utidige dødsfald.

Skuespil 
 Dido, Queen of Carthage
 Tamburlaine, I-II
 The Jew of Malta
 Doctor Faustus
 Edward II
 The Massacre at Paris

Eksterne henvisninger 

 
 Christopher Marlowe på Kalliope.org

Dramatikere fra England
Digtere fra England
Forfattere fra England før 1707
Kiselgel

Kiselgel er en granulær, porøs form for siliciumdioxid, som fremstilles syntetisk ud fra silikater. Trods navnet er kiselgel ikke en gel, men et fast stof. Det bruges i hverdagen til at kontrollere fugtighed i forskellige produkter, da det kan absorbere en stor mængde vand. Det findes typisk i nye tasker o.lign. i små poser.

Kemiske forbindelser
Siliciumforbindelser
Miami Beach

Miami Beach er en by i Miami-Dade County i Florida i USA. Byen har et areal på 48,5 km² og  indbyggere. Miami Beach ligger i det sydøstlige Florida på østkysten cirka 6 kilometer nordøst for Miami. Byen blev grundlagt i 1912 og består næsten udelukkende af hoteller og strandvillaer.

Referencer 

Byer i Florida
Beach
Strande i USA
D'oh!

D'oh! er et udtryk, som anvendes af Homer Simpson i tegnefilmen The Simpsons. Udtrykket anvendes mest, når Homer skader sig selv, gør noget dumt eller når der hænder noget dårligt. 

Ordet kom med i den amerikanske retstavningsordbog i 2001, hvilket også giver et indblik i hvor stort et kult-fænomen The Simpson er der.

Udtrykket stammer oprindeligt fra den skotske skuespiller James Finlayson, som brugte det i Gøg og Gokke-film i 1920-erne og 30-erne.

Referencer 

The Simpsons
Ord og vendinger
Grenaabanen

|}

Grenaabanen er en dansk jernbanestrækning mellem Aarhus og Grenaa på Djursland, der siden 2019 er en del af Aarhus Letbane.

Banen blev oprettet over to omgange sammen med strækningen Randers-Ryomgård af det private selskab Østjyske Jernbane (ØJJ) i 1876-77. Begge baner blev overtaget af DSB i 1881. 

Grenaabanen ejes i dag af Banedanmark. Fra 9. december 2012 indgik den sammen med Odderbanen i Aarhus Nærbane, hvor der kørtes med  nye Desiro-tog mellem Odder og Grenaa uden skift på Aarhus H. Mellem januar 2006 og 2011 kørte der ingen godstog til eller fra Grenå.

Fra 27. august 2016 blev hele nærbanen lukket for ombygning til letbane. Den sydlige del af Grenaabanen mellem Aarhus H og Skolebakken Station genåbnede 21. december 2017 som en del af den første del af Aarhus Letbane fra Aarhus til Aarhus Universitetshospital. Resten af Grenaabanen skulle være genåbnet som letbane i begyndelsen af 2018, men det blev udsat flere gange, da der afventedes en sikkerhedsgodkendelse. Godkendelsen forelå 25. april 2019, og genåbningen fandt sted 30. april 2019. Under ombygning til letbane blev strækningen desuden elektrificeret.

Strækningsdata 
Ryomgård-Grenaa 26. august 1876
Længde: 28,7 km
Sporvidde: 1.435 mm
Aarhus-Ryomgård 1. december 1877
Længde: 40,2 km
Sporvidde: 1.435 mm

Banen i dag 
 Den Permanente blev nedlagt i 2005 og er i dag en såkaldt "spøgelsesstation" ved badestranden Den Permanente i Aarhus.
 Europaplads Station (Tidligere kendt som "Århus Havn"), indstillet nedlagt siden 2012, men blev dog erstattet af den delvis overdækkede Dokk1 i 2017.
 Østbanetorvet, tidligere endestation med tilhørerne banegård (Aarhus Ø), i dag krydsningsstation og har i forbindelse med byggeriet af beboelse mv. på havnefronten i Aarhus fået større betydning. Banegården huser i dag en møbelbutik, men fungerer stadigt som perron og venteområde udendørs.

Se også 
Aarhus Letbane
Danske jernbaner

Noter 

Jernbanestrækninger i Danmark
Urbs Sportiva Reggina 1914

Reggina er en italiensk fodboldklub fra Reggio di Calabria, Calabrien, som spiller i . Klubben har vundet Serie C1 2 gange.

I 2006 blev klubben impliceret i dommerskandalen i italiensk fodbold, og blev idømt 15 point straf for sæsonen 2006–07. Denne straf blev i december 2006 reduceret til 11 point. Klubbens direktør, Pasquale Foti, blev udelukket i to et halvt år. Til trods for straffen klarede Reggina at holde sig i Serie A med en 14. plads.

Danskerne Nicki Bille Nielsen, Kris Stadsgaard og Mike Tullberg har spillet i klubben. I 2016 blev Morten Knudsen udlejet til Reggina fra Inter.

Eksterne henvisninger 

 Officiel hjemmeside

Referencer 

 
Etableret i 1914
Fodboldklubber i Italien
NT

Forkortelsen NT kan referere til:
 Det Nye Testamente – i biblen, kristendommens hellige bog
 Nordjyllands Trafikselskab – trafikselskab der dækker Region Nordjylland
 Windows NT − styresystem fra Microsoft
 Neurotypisk
Jean Alingué Bawoyeu

Jean Alingue Bawoyeu (født 18. august 1937 i N'Djamena, Tchad), har været premierminister i perioden 4. marts 1991 – 20. maj 1992.

Eksterne links 
 Africa Database

Politikere fra Tchad
DK Production

DK Production er et dansk pornoproduktionsselskab ejet og stiftet af Denice Klarskov. Virksomheden indspiller primært deres film i Danmark, samt Europa, hvor man søger at minimum den ene af de medvirkende er skandinav.

I december 2006 berettede medierne, at landets jobcentre havde blokeret virksomhedens adgang til at oprette stillingsopslag på Jobnet med henvisning til, at annoncerne kunne være stødende.

Produktion 
 Danish Newcummers Vol 1 (2005) og 2 (2006).
 Babes of Denmark Vol 1 (2007).
 Indhold til Denice Klarskovs hjemmeside Clubdenice.dk (2008).

Eksterne henvisninger 
 Virksomhedens hjemmeside
 Virksomhedens modelsøgning

Kilder 

Medievirksomheder i Danmark
Danske pornoproducenter
Filmselskaber fra Danmark
Madona

Madona er en by i det centrale Letland med et indbyggertal på 7971 (2016).

Kendte bysbørn 
 Aleksandrs Starkovs – fodboldspiller- og træner

Se også 
 Byer i Letland

Kildehenvisninger 

 
Etableret i 1926
Kobbel

Kobbel har flere betydninger:

 kobbel – en flok dyr, herunder ulvekobbel.
 et indhegnet jordstykke, som afvekslende anvendes til sæd, høslæt 
 kæder eller remme, der forbinder hestens seletøj med forenden af stangen 
 sammenbundne dyr – for eksempel et kobbel heste

For efternavnet på flere danske musikere se Koppel
Oxford vs. Cambridge Boat Race

Oxford versus Cambridge Boat Race (eller The Boat Race, eller Kaproning på Themsen) er en årlig rokonkurrence mellem Oxford Universitys roklub og Cambridge Universitys roklub. 

Den første konkurrence blev arrangeret i 1829, og efter 1856 har der været årlige konkurrencer. Distancen som ros er de 6.779 m fra Putney til Mortlake.

Den første optagelse af arrangementet er kortfilmen The Oxford and Cambridge University Boat Race fra 1895.

Sport i London
Roning
Sport i England
Landkreis Neumarkt in der Oberpfalz

Landkreis Neumarkt i Oberpfalz er den vestligste Landkreis i Regierungsbezirk Oberpfalz i den tyske delstat Bayern. Den befinder sig i en trekant mellem storbyerne Nürnberg, Regensburg og Ingolstadt og hører til både Metropolregion Nürnberg og Planungsregion Regensburg. Erhvervsmæssigt og kulturelt centrum i kreisen er byen Neumarkt in der Oberpfalz.

Geografi 
Landkreis Neumarkt in der Oberpfalz ligger i midten af Bayern i udkanten af der Fränkische Schweiz og Oberpfälzer Jura. 

Det højeste punkt i kreisen er Limpelberg bei Hörmannsdorf med 640,9 moh, og det laveste punkt ligger vest for Pyrbaum med 376 moh.

Det europæiske vandskel, der adskiller vandet mod Rhinen / Nordsøen fra Donau / Sortehavet  går gennem  landkreisen. 

Naborkreise i nord er Landkreis Nürnberger Land og Landkreis Amberg-Sulzbach, i øst Landkreis Schwandorf Landkreis Regensburg, i syd Landkreis Kelheim og Landkreis Eichstätt, og i vest Landkreis Roth.

Byer og kommuner 
Kreisen havde   indbyggere pr.

Kilder og henvisninger
Den Kongelige Gæst

Den Kongelige Gæst er en dansk opera i 1 akt af Hakon Børresen. Libretto af Svend Leopold efter novelle af Henrik Pontoppidan. Uropført 15. november 1919 på Det kgl. Teater. Handlingen udspiller sig en aften i et lægehjem i Jylland omkring 1900. Dr. Høyer og hans kone venter gæster til fastelavnsfest. Der indløber afbud fra alle deltagere og Høyer er irritabel, men lidt lettet. I stedet får de overraskende besøg af en ukendt herre (Prins Karneval), der opfører sig ugenert, spiller på klaveret, konverserer fruen og foreslår at de gennemfører festen. Han forlader festen, og ægteparret finder sammen igen. (I modsætning til forlægget: Pontoppidan har ikke lagt skjul på, at Holger Drachmann er model til prins Karneval).
Varighed: 1 time.

Operaer på dansk
Landkreis Fulda

Landkreis Fulda er en Landkreis i regierungsbezirk Kassel i den østlige del af  den tyske delstat Hessen.  

Den grænser til følgende landkreise: Hersfeld-Rotenburg (Hessen), Wartburgkreis og Landkreis Schmalkalden-Meiningen (Thüringen), Rhön-Grabfeld og Bad Kissingen (Bayern) såvel som  Main-Kinzig-Kreis og Vogelsbergkreis (Hessen).

De centrale områder i landkreis Fulda omfatter det såkaldte Fuldaer Becken. Øst derfor ligger Mittelgebirgeområdet Hohen Rhön med Hessens højeste bjerg Wasserkuppe. I den vestlige del af området ligger en udløber af Vogelsberg. Området har navn efter floden Fulda ligesom hovedbyen Fulda.

Byer og kommuner
Kreisen havde   indbyggere pr.

Eksterne henvisninger